Správa zo zahraničnej pracovnej cesty

1.  Účastník ZPC
Ing. Jozef PITEL, CSc.
Adresa pracoviska : Elektrotechnický ústav SAV, Dúbravská cesta 9, 841 04 Bratislava 
Pracovné  zaradenie : samostatný vedecký pracovník 

2.  Zahraničná pracovná cesta
Štát, mesto : Belgicko, Brusel
Miesto : Budova Rady EÚ Justus Lipsius, Brusel
Vykonaná v dňoch : 26.-27.5.2016
Účel cesty : Účasť na zasadnutí Rady pre konkurencieschopnosť (časti Vesmír a Výskum)
Spôsob jej financovania (cestovné,  pobytové náklady) : MŠVVŠ SR

3.  Rámcový program pobytu
V dňoch 26. a 27. mája 2016 sa v Bruseli konala Rada pre konkurencieschopnosť. Do pôsobnosti Ministerstva školstva, vedy, výskumu a športu SR (MŠVVaŠ SR) patria časti Vesmír a Výskum. Delegáciu MŠVVaŠ SR na Rade viedol štátny tajomník (ŠT) E.Tomáš. Členmi delegácie boli K.Peteraj (poradca ŠT), I.Baginová (vedúca sekretariátu ŠT) a J.Pitel (odborný zástupca MŠVVaŠ SR pre oblasť vesmírnej politiky). Časť Rady Vesmír sa konala 26.5. od 19.00 do 20.15 h, časť Rady Výskum 27.5. od 9.30 do 13.00 h. 

4.  Stručný priebeh a výsledky rokovaní

Rada Vesmír

Rada diskutovala na tému „Využitie dát z vesmírnych aplikácií“. Tému navrhlo Holandské predsedníctvo (NL PRES). Účelom je stimulovať lepšie využitie vesmírnych dát, a to preskúmaním ich potenciálu a znížením bariér. Za vesmírne dáta v tomto kontexte považujeme dáta a informácie získané prostredníctvom programu Copernicus a európskych navigačných systémov Galileo a EGNOS. Kombináciou uvedených dát s dátami získanými z iných (pozemných) zdrojov totiž môžu vzniknúť produkty s vysokou pridanou hodnotou, ktoré môžu byť zaujímavé a využiteľné tak pre spoločnosť ako aj pre trh.
NL PRES na základe analýz a skúseností jednotlivých ČŠ definovalo bariéry, ktoré bránia optimálnemu využitiu vesmírnych dát a vytypovalo akcie, ktoré by bolo možné vziať do úvahy pri odstraňovaní bariér. Ministri sa v diskusii sústredili na - zo svojho pohľadu a) najvýznamnejšie výzvy a bariéry, b) akcie, ktoré považujú za najsľubnejšie a c) akcie, ktoré by mali mať prioritu v Európskej vesmírnej stratégii, na ktorej pracuje Európska komisia (EK) spolu s členskými štátmi EÚ (ČŠ) a Európskou vesmírnou agentúrou (ESA). Dokument typu „Oznámenie Komisie ...“ by mala EK podľa pôvodného plánu uvoľniť niekedy v priebehu októbra resp. novembra.

V druhej časti zasadnutia Rady Vesmír predstavil ŠT E.Tomáš pracovný program nadchádzajúceho Slovenského predsedníctva (SK PRES). 

V rámci agendy Rady pre konkurencieschopnosť a jej vesmírnu časť bude SK PRES pokračovať v agende, ktorá sa týka novej úrovne vzťahov medzi EK a ESA. Jednou z priorít SK PRES bude aj podpora kozmickému výskumu medzi mladými vedcami a realizácia programu Copernicus. SK PRES má v úmysle úzko spolupracovať s EK a ESA na otázkach súvisiacich s novými fázami vesmírnych projektov Copernicus a Galileo, ktoré sú schopné vytvoriť nové príležitosti pre európsky priemysel a trh. SK PRES bude pokračovať v úzkej spolupráci s EK, ESA, ČŠ a kľúčovými zainteresovanými partnermi na príprave a realizovaní Európskej vesmírnej stratégie.

Rada Výskum

1.	Rada schválila návrh záverov k „Záverečnému hodnoteniu rámcového programu FP7 : Výskum a investície do inovácií pre rast, zamestnanosť a spoločenské výzvy“. 

Návrh záverov Rady na príklade výsledkov zo „Záverečného hodnotenia FP7“ dokazuje, že investície do výskumu a inovácii (aj počas obdobia finančnej krízy 2007-2013) smerovali k zvýšenej produktivite, rastu a zamestnanosti v EÚ. Celkovo sa v tomto záverečnom hodnotení kladie dôraz na zlepšenie ekosystému na podporu európskych projektov pre výskum a inovácie. Európska komisia chce v spolupráci s členskými štátmi EÚ zabezpečiť, aby investície do tejto oblasti boli čo najefektívnejšie a otvorené pre excelentných nováčikov. 

V rámci hodnotenia FP7 bola zriadená skupina nezávislých expertov, ktorá pripravila na prelome rokov 2015/2016 správu, ktorá bola odprezentovaná ČŠ. V danej správe skupina expertov publikovala nasledujúce odporúčania pre budúcnosť rámcových programov EÚ pre výskum a vývoj:
-	Európsky výskum sa musí sústrediť na kľúčové a kritické výzvy v kontexte globálneho vývoja.
-	Zosúladiť európske a národné výskumné agendy a nástroje na podporu výskumu.
-	Je potrebné lepšie a efektívnejšie integrovať kľúčové komponenty rámcového programu EÚ pre výskum a vývoj.
-	Priblížiť európsku vedu širokej verejnosti.
-	Nastaviť efektívne hodnotiace kritériá a monitoring strategického programu (Horizont 2020).
V správe sa konštatuje, že každé euro investované do výskumu a vývoja v FP7 priamo alebo nepriamo v hospodárskych výsledkoch ČŠ prinesie zhruba 11 eur. Podobne, projekty FP7 by mali v budúcich 25 rokoch navýšiť HDP krajín viac ako 20 miliárd EUR a vytvoriť 130 000 vysokokvalifikovaných pracovných miest.

2.	Rada schválila návrh záverov k „Regulácii, ktorá podporuje vhodné prostredie pre výskum  a inovácie – zlepšenie rámcových podmienok pre výskum, vývoj a inovácie“. 

Cieľom je zdôrazniť dôležitosť investícií do oblasti výskumu, vývoja a inovácií (VVI), pričom sa kladie dôraz na prilákanie súkromných a verejných investícií do oblasti výskumu a vývoja. Takto vynaložené prostriedky majú priamy vplyv na rast, zamestnanosť a ekonomiku. V súvislosti so zlepšením rámcových podmienok pre VVI prebieha diskusia aj na zlepšenie regulačného rámca na úrovni EÚ, ktorý by mal vytvárať vhodné podmienky pre výskum a inovácie a odstrániť existujúce bariéry. Bola zriadená aj tzv. REFIT platforma pre koordináciu medzi EK a ČŠ. Nová EK tak chce v budúcnosti zmeniť prístup, aby nové regulačné rámce aj pre iné oblasti brali do úvahy synergie s investíciami do VVI. Ďalším zámerom EK je prepojenie na tvorbu pracovných miest a podpora hospodárskeho rastu, malých a stredných podnikov. Tento pilotný projekt EK a jeho výsledky sa prehodnotia následne v roku 2018. 

3.	Rada viedla politickú diskusiu a schválila návrh záverov k „Prechodu k systému otvorenej vedy“. 

Otvorená veda predstavuje novú koncepciu vedeckého výskumu a vedeckej komunikácie s približovaním výstupov širšej verejnosti. Súčasťou otvorenej vedy je Open Access - otvorený prístup k publikáciám a dátam. Open Access vychádza z filozofie, že pokiaľ je v súčasnosti vedecký výskum hradený z verejných zdrojov, mala by existovať všeobecná dostupnosť k výsledkom tohto vedeckého bádania. Za hlavné znaky otvorenej vedy možno považovať :
-	vplyv a vývoj elektronického prostredia a informačno-komunikačných technológií,
-	otvorenosť prístupu k dátam a publikáciám,
-	nová kultúra publikovania a spolupráce v elektronickom prostredí,
-	nové typy vedeckého výskumu, tvorivosť, inovácie, nové služby s pridanou hodnotou,
-	priblíženie vedy verejnosti.

Otvorený prístup k vedeckým a dátam má napomôcť:
-	zlepšiť inovácie (rýchlejšie na trh = rýchlejší rast),
-	podporiť spoluprácu a vyhnúť sa duplicite úsilia (vyššia efektívnosť),
-	budovať na predchádzajúcich výsledkoch výskumu (vyššia kvalita výsledkov),
-	zapojiť občanov a spoločnosť (vyššia transparentnosť vedeckého procesu).
Open Access je aplikovaný aj v rámci európskych programov na podporu výskumu a vývoja najmä Horizont 2020.
SR je v oblasti podpory princípu otvoreného prístupu aktívne. Organizáciou, ktorá zastrešuje aktivity v tejto oblasti na Slovensku je Centrum vedecko-technických informácií (CVTI SR).  CVTI SR od roku 2013 plní funkciu národného referenčného bodu pre oblasť otvoreného prístupu k vedeckým informáciám a ich uchovávaniu. CVTI SR sa zapája do viacerých projektov zameraných na zabezpečenie otvoreného prístupu, pričom najdôležitejší je v súčasnosti projekt OpenAIRE. Cieľom projektu je vytvorenie otvorenej a dlhodobej infraštruktúry na riadenie, analýzu, poskytovanie, monitorovanie a prepájanie výsledkov výskumu a vývoja (publikácie, datasety, software a služby) v rámci existujúcich, pripravovaných a budúcich repozitárov naprieč vedeckých disciplín a tematických domén. Ďalšími projektmi sú  FOSTER (vytvorenie mechanizmov na publikáciu výsledkov výskumu a vývoja) a PASTEUR4OA (podpora pre rozvoj národných politík v oblasti open access).
Ministri v diskusii vychádzali z dokumentu: „Draft European Opean Science Agenda of the Commission“ a dokumentu NL PRES „Amsterdam Call for Action on Open Science a vytypovali kľúčové elementy a budúce možné opatrenia opatrenia. 

Po zasadnutí Rady spustí EK novinku – platformu : Open Science Policy Platform. Táto platforma predstavuje expertnú skupinu, ktorej úlohou je poskytovať odporúčania pre EK ako ďalej rozvíjať a implementovať politiky v oblasti Open Science.

Bod : Rôzne

-	Prezident Európskeho vedeckého fóra pre výskumné infraštruktúry (ESFRI) predstavil ministrom aktualizovaný harmonogram. 

-	EK podala informáciu o Európskej rade pre inovácie.

-	ŠT predstavil pracovný program a priority nadchádzajúceho Predsedníctva Rady EÚ
informovala mnistrov.

V rámci agendy Rady pre konkurencieschopnosť – časť výskum sa SK PRES sústredí na prijatie návrhov záverov Rady na tému: “Opatrenia na podporu mladých výskumných pracovníkov a výchova novej generácie vedcov v EÚ”. Kľúčové návrhy budú obsahovať odporúčania pre vytvorenie priaznivého prostredia pre rozvoj novej generácie európskych výskumníkov, podporu mobility, definíciu efektívneho mixu opatrení na zatraktívnenie kariéry výskumníka a zvýšenie záujmu mladých ľudí o vedu, otvorený prístup k vedeckých poznatkom, ako aj opatrenia zamerané na rozvoj spolupráce s výskumníkmi z tretích krajín a ich pritiahnutie do Európskeho výskumného priestoru (ERA). Výstupom bude príloha k záverom Rady - „Bratislavská deklarácia“ (manifesto mladých výskumníkov z EÚ, ktoré vytvoria za asistencie EK – DG Research and Innovation a SK PRES).

Ďalšou prioritou SK PRES  bude téma: „Zlepšenie rámcových podmienok pre výskumníkov v Európskej únii - vplyv na zamestnanosť, rast, ekonomiku a konkurencieschopnosť“ a to najmä z pohľadu výskumu a inovácií. Jednou z priorít je aj podpora start-upov, rýchlo rastúcich, inovatívnych malých a stredných podnikov.

Cieľom SK PRES je využiť príležitosti, ktoré poskytne hodnotenie ex-post FP7 a rovnako strednodobé hodnotenie programu Horizont 2020 s cieľom podporiť diskusiu o opatreniach slúžiacich na rozšírenie účasti v programe pre nové členské štáty EÚ. 

Ambíciou SK PRES bude tiež prispieť k zvýšeniu význam EÚ v oblastiach výskumu kybernetickej bezpečnosti, vrátane ochrany informačných systémov, osobných údajov, telematiky, inteligentnej dopravy a spracovania veľkých objemov dát. Naším cieľom je rozvíjať aktívne a flexibilné partnerstvá medzi akademickou obcou a priemyselným sektorom a spoluprácu v rámci klastrov. 

Hlavnou témou  SK PRES vo VaV sú kľúčové zmeny v európskom priemysle a spoločnosti ako aj miesto výskumu a inovácií v tomto procese (a dôraz na mladých výskumníkov v EÚ).

Slovenská republika sa cez svoje priority bude snažiť zapojiť čo najviac excelentných výskumných tímov zo SR, i celej EÚ, do rámcového programu Horizont 2020 a využiť tento potenciál nielen pre oblasť slovenského VVI, ale aj za účelom reštrukturalizácie a posilnenia slovenskej ekonomiky. Celé SK PRES a akcie sú projektované s týmto zámerom. 

5.  Závery

Rada Vesmír

Rada diskutovala na tému „Využitie dát z vesmírnych aplikácií“.

ŠT E.Tomáš predstavil pracovný program nadchádzajúceho Slovenského predsedníctva v agende Vesmír.

Rada Výskum

Rada schválila návrh záverov k „Záverečnému hodnoteniu rámcového programu FP7 : Výskum a investície do inovácií pre rast, zamestnanosť a spoločenské výzvy“. 

Rada schválila návrh záverov k „Regulácii, ktorá podporuje vhodné prostredie pre výskum a inovácie – zlepšenie rámcových podmienok pre výskum, vývoj a inovácie“. 

Rada viedla politickú diskusiu a schválila návrh záverov k „Prechodu k systému otvorenej vedy“. 

Prezident Európskeho vedeckého fóra pre výskumné infraštruktúry (ESFRI) predstavil ministrom aktualizovaný harmonogram. 

EK podala informáciu o Európskej rade pre inovácie.

ŠT predstavil pracovný program a priority nadchádzajúceho Predsedníctva Rady EÚ v agende Výskum.

6.   Prehľad prinesenej dokumentácie a miesto jej uloženia
Dokumenty prerokovávané na zasadnutí sú uložené na Sekcii vedy a techniky MŠVVaŠ SR. 

7.   Osobitne vyhodnotený očakávaný prínos ZPC

8.    Spôsob zverejnenia výsledkov ZPC, prenos získaných informácií
MŠVVŠ SR (Sekcia vysokých škôl, vedy a výskumu), Ministerstvo dopravy, výstavby a regionálneho rozvoja SR, Slovenská organizácia pre vesmírne aktivity (SOSA).

Súhlasím so zverejnením správy na internete

Dátum : 1.6.2016

Správu vypracoval : Jozef Pitel,
                                    Účastník cesty

Správu schválil :   PhDr Marek Hajduk, PhD 
                                Poverený vedením Sekcie vedy a techniky